
IZDOTI
ar Jelgavas valstspilsētas pašvaldības domes
2026. gada 30. jūlija lēmumu Nr.12/14

NOTEIKUMI
VALSTS BUDŽETA MĒRĶDOTĀCIJAS PEDAGOGU DARBA SAMAKSAI SADALES KĀRTĪBA JELGAVAS VALSTSPILSĒTAS PAŠVALDĪBAS VISPĀRĒJĀS IZGLĪTĪBAS IESTĀDĒS
[bookmark: _GoBack]Izdoti saskaņā ar Valsts pārvaldes iekārtas likuma 72. panta pirmās daļas 2. punktu, Ministru kabineta 2026. gada 14. aprīļa noteikumu Nr. 205 “Kārtība, kādā aprēķina un sadala valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs” 7. un 8. punktu
I. Vispārīgie noteikumi
1. Noteikumi nosaka kārtību, kādā Jelgavas valstspilsētas pašvaldība (turpmāk – pašvaldība) sadala tai Izglītības un zinātnes ministrijas (turpmāk – ministrija) aprēķināto valsts budžeta mērķdotāciju pedagogu darba samaksai (turpmāk – mērķdotācija):
1.1.	pašvaldības izglītības iestādēm bērnu no piecu gadu vecuma izglītošanā nodarbināto pirmsskolas izglītības pedagogu darba samaksai un valsts sociālās apdrošināšanas obligātajām iemaksām (turpmāk – darba samaksa);
1.2. pašvaldības vispārējās pamatizglītības un vispārējās vidējās izglītības iestāžu (turpmāk – izglītības iestāde) atbalsta personāla darba samaksai;
1.3.	izglītības iestādes direktora un direktora vietnieku darba samaksai.
2. Mērķdotācija pašvaldības speciālo izglītības iestāžu pedagogu darba samaksai kārtējam budžeta gadam tiek aprēķināta saskaņā ar normatīvo aktu par speciālās izglītības iestāžu un vispārējās izglītības iestāžu speciālās izglītības klašu (grupu) finansēšanas kārtību. 
3. Pašvaldības profesionālo izglītības iestāžu atbalsta personāla un direktora un direktora vietnieku darba samaksa tiek finansēta no mērķdotācijas, kas pašvaldībai kārtējam budžeta gadam aprēķināta saskaņā ar normatīvo aktu par kārtību, kādā aprēķina un sadala valsts budžeta mērķdotāciju pedagogu darba samaksai pašvaldību izglītības iestādēs, kurās īsteno profesionālās pamatizglītības, arodizglītības un profesionālās vidējās izglītības.
4. Mērķdotācijas sadali izglītības iestādes atbalsta personāla un izglītības iestādes direktora un direktora vietnieka darba samaksai nodrošina pašvaldības iestāde “Jelgavas izglītības pārvalde” (turpmāk – Izglītības pārvalde) saskaņā ar normatīvo aktu par pedagogu darba samaksu, pašvaldības izglītības ekosistēmas attīstības stratēģiju un šiem noteikumiem.
5. Ministrija saskaņā ar Ministru kabineta 2026. gada 14. aprīļa noteikumiem Nr. 205 “Kārtība, kādā aprēķina un sadala valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs” (turpmāk – MK noteikumi Nr. 205) mērķdotāciju aprēķina:
5.1. katrai pašvaldības vispārējās pamatizglītības vai vispārējās vidējās izglītības iestādei atbilstoši tās īstenotajām izglītības programmām, izglītojamo skaitam un klašu komplektu skaitam, ievērojot normatīvo aktu par kritērijiem un kārtību, kādā valsts piedalās pedagogu darba samaksas finansēšanā vispārējās pamatizglītības un vispārējās vidējās izglītības pakāpē;
5.2. pašvaldībai bērnu no piecu gadu vecuma izglītošanā nodarbināto pirmsskolas izglītības pedagogu darba samaksai atbilstoši bērnu skaitam izglītības iestādēs.
II. Mērķdotācijas sadale skolotāju un atbalsta personāla darba samaksai
6. Izglītības pārvalde sadala ministrijas aprēķināto mērķdotāciju pašvaldības izglītības iestādēm bērnu no piecu gadu vecuma izglītošanā nodarbināto pirmsskolas izglītības skolotāju un skolotāju logopēdu darba samaksai, tai skaitā pedagogu profesionālās darbības kvalitātes piemaksām, ņemot vērā izglītojamo skaitu pašvaldības izglītības iestādē un pašvaldības izglītības iestādē īstenojamās izglītības programmas.
7. Izglītības iestāde sadala mērķdotāciju skolotāju darba samaksai, ievērojot normatīvajā aktā par pedagogu darba samaksu noteikto pedagoga zemāko mēneša darba algas likmi, un finansējumu darba samaksai skolotājiem, kuri īsteno vispārējās pamatizglītības un vispārējās vidējās izglītības programmas (tai skaitā skolotājiem, kuri īsteno speciālās izglītības programmas speciālās izglītības klasēs vai iekļaujoši, skolotājiem, kuri īsteno vispārējās pamatizglītības programmas ar augstākiem plānotajiem rezultātiem, skolotājiem, kuri īsteno starptautiskā bakalaurāta programmas) sadala atbilstoši MK noteikumos Nr. 205 noteiktajam apmēram.
8. Izglītības pārvalde sadala ministrijas aprēķināto finansējumu (izņemot papildifinansējumu speciālo klašu skolēnu atbalstam, kas aprēķināts saskaņā ar MK noteikumiem Nr. 205) izglītības iestāžu atbalsta personāla (pedagoga palīga, izglītības psihologa, skolotāja logopēda, pedagoga karjeras konsultanta, izglītības iestādes bibliotekāra, speciālā pedagoga un sociālā pedagoga) darba samaksai, balstoties uz pašvaldības izglītības ekosistēmas attīstības stratēģijā noteiktām prioritātēm un ņemot vērā:
8.1. izglītības iestādes esošā atbalsta personāla amata slodžu skaitu;
8.2. atbalsta personāla finansējuma sadales kritērijus:
8.2.1. atbalstu iekļaujošās izglītības īstenošanai, nodrošinot izglītojamo ar mācīšanās grūtībām individuālo vajadzību izvērtēšanu un nepieciešamo atbalstu;
8.2.2. atbalstu vienotās skolas pieejas īstenošanai;
8.2.3. atbalstu darbam ar talantīgiem izglītojamajiem, nodrošinot viņu potenciāla apzināšanu un attīstīšanu.
9.	Izglītības iestādes direktors rakstveidā informē pedagogu par plānoto darba slodzi un atalgojumu vismaz vienu mēnesi pirms mācību gada sākuma.
III. Mērķdotācijas sadale izglītības iestādes direktora un direktora vietnieku darba samaksai
10.	Izglītības iestādes direktora darba algas likmi nosaka pašvaldība, ievērojot normatīvajā aktā par pedagogu darba samaksu noteikto zemāko mēneša darba algas likmi un izvērtējot izglītības iestādes direktora darbu atbilstoši pašvaldības noteikumiem par pašvaldības dibinātu izglītības iestāžu vadītāju darba izvērtēšanas kārtību augstākas mēneša darba algas likmes noteikšanai.
11.	Izglītības pārvalde finansējumu izglītības iestādei direktora un direktora vietnieku darba samaksai nosaka, ņemot vērā:
11.1.	ministrijas aprēķināto mērķdotāciju izglītības iestādes direktora un direktora vietnieku darba samaksai;
11.2.	izglītības iestādes direktoram saskaņā ar noteikumu 10. punktu pašvaldības noteikto darba algas likmi;
11.3.	izglītības iestādē reģistrēto izglītojamo skaitu;
11.4.	klašu komplektu skaitu;
11.5.	izglītojamo īpatsvaru, kuriem tiek nodrošināts atbalsts iekļaujošās izglītības īstenošanai;
11.6.	piemaksu apmēru valsts ģimnāzijām saskaņā ar normatīvajiem aktiem;
11.7.	izglītības iestādē nodarbināto pedagogu un citu darbinieku skaitu;
11.8.	izglītības iestādes esošo direktora vietnieku amata slodžu skaitu.
12.	Izglītības iestādes direktors noteiktā finansējuma ietvaros, saskaņojot ar Izglītības pārvaldi, nosaka izglītības iestādes direktora vietnieku amata slodžu skaitu, darba slodzi un darba algas likmi, ņemot vērā normatīvo aktu prasības un:
12.1.	izglītības iestādes pakāpi;
12.2.	izglītības iestādē īstenoto izglītības programmu skaitu;
12.3.	izglītojamo īpatsvaru izglītības iestādēs, kuriem tiek nodrošināts atbalsts iekļaujošai izglītībai;
12.4.	citas specifiskas izglītības iestādes funkcijas.
13.	Izglītības pārvalde aprēķinātās mērķdotācijas ietvaros var piešķirt izglītības iestādei finansējumu papildus direktora vietnieka amata slodzei, ja izglītības iestādē vairāk kā 50 % izglītojamo tiek nodrošināts iekļaujošās izglītības atbalsts.
IV. Mērķdotācijas sadales kārtība
14.	Izglītības iestāde līdz kārtējā gada 20. augustam iesniedz Izglītības pārvaldē informāciju par izglītības iestādē plānotajām izglītības programmām, izglītojamo skaitu, kuriem tiks nodrošināts noteikumu 8. punktā minētais atbalsts.
15.	Izglītības iestāde līdz kārtējā gada 6. septembrim iesniedz Izglītības pārvaldei precizētu informāciju par faktisko izglītojamo skaitu, kuriem tiek nodrošināts šo noteikumu 8. punktā minētais atbalsts.
16.	Izglītības iestāde, saskaņojot ar Izglītības pārvaldi, ir tiesīga piešķirtās mērķdotācijas ietvaros pārdalīt līdz 2 % starp mērķdotācijām, kas paredzētas skolotāju, atbalsta personāla, izglītības iestādes direktora un direktora vietnieku darba samaksai.
17.	Izglītības pārvalde 10 darbdienu laikā pēc pašvaldībai piešķirtās mērķdotācijas apstiprināšanas Ministru kabinetā apstiprina mērķdotāciju izglītības iestādēm un ievada Valsts izglītības informācijas sistēmā informāciju par katrai izglītības iestādei apstiprināto mērķdotācijas apmēru.
18.	Izglītības pārvalde kontrolē mērķdotāciju izlietojumu izglītības iestādēs un nodrošina atskaišu par mērķdotācijas izlietojumu sagatavošanu un iesniegšanu ministrijai, normatīvajos aktos noteiktajā kārtībā.
V. Noslēguma jautājumi
19.	Noteikumi stājas spēkā 2026. gada 1. septembrī.

